Kmayal cikay zywaw na gaga Tayal-- smqun hilaw

sraral ga mlikuy ru kneril nqu tayal ga iyat mha squ nyux mqyanux squ mrhuw ru ini qbaq gaga na qqnxan. nyux maki squ qutux ptuqi balay kneril ru mlikuy squ pincqun. syukun mu mnglung ga iyat mha squ yan na mrhuw sraral si hmut sbalas. maki squ gaga balay na pincqunan. yasa qu son qutux mlikuy ru qutux kneril pincqunan na gaga 

  mutu mha, mlikuy ru kneril trang nyux mrkyas ga, aring ngasal nyux mcqbaq mha, mlikuy ga si ga mcqbaq tmutu plahan na qhuniq, musa mlata tqulih ini ga, kbalay qu ngasal tatak na pincywawgan. kneril ga si ga mcqbaq tminun, tmuya, tayak ru s’zyut qu zywaw na nagsal, mlahang sswe ini ga rrmaw squ pincywawgan na yaya. piyang balay ga si ga pchzyu squ sinrxan nha, smi inlungan bnkis ru malu squ ssquliq na inlungan ru baq pngsa nqu sinrxan 

  laqi mlikuy ru kneril tta mpuw tzyu ini ga mpuw pitu kawass lga, siga baq squ pincywawgan tgleng wayal skayal qani, laqi mlikuy ru kneril wal swalan sinlungan bnkis mha tayal balay lga, musa nha ptasan rqyas. spwah squ ptasan qani mwah pngsa mha, mlikuy balay ru kneril balay. qani ga nyux kmayal mha, laqi mlikuy ru kneril ga, nyux baq balay mciywaw balay ru sinluingan thuyay s’zyut qutux ngasal nqu sinrxan la

  qqnxan na tayal sraral ga, mrkyas na mlikuy ini ga kneril ini ptasi rqyas nha, ungat ana qutux mrkyas smoya musa hmkamgi nha pcqunan, si ga mqnyat balay musa mcqbaq ru musa balay sinrxan tayal balay, mlikuy balay na tayal ini ga kneril balay na tayal lga, yasa qu maki sinrxan nha musa msrqyas la 

  trang squ cinngasal mlikuy baqun na mha sa qalang binah cyux squ laqi kneril lga, son nha smye, nanu cinngasal na mlikuy qani ga, bnkis nha t’aring smsun squ rasun nha smye nqu qeqaya, nyan na tminun pala, qwaw trakis, ru qsinuw. ini ga qutux ini ga sazing ngta. trang squ musa smye ga, bnkis na cinngasal mlikuy qani, spwah nha squ smiya qani ga, musa nha klayun qu qutux mita sliq, suqun mciyaw zyaw qani lga, ini ga mita siliq qani, yaqih muci ga nanu n_gong nha qutux ryax lozi ru musa nha pciyaw lozi qu mita siliq ru blaq muci lga, mha qu yasa qu son nha mita, ini ga mincyugal tyaqih lga, imi nya qani ga, ngasal kneril qasa ga ini nya swayan, nanu blaq muci ga musa nha lemita ru smye.

  ‘Tayal musa smye ga, kruma llaw ga sazing cyugal hngawan na ryax lga, smwayan ru msqun la. mutu mha, cinngasal kneril ga ini si than muci smwayan. siga minpira squ musa smye lga, yasa qu smwayan la. kruma maki uzi nqu musa smye nqu ryax ga bsyaq balay uzi, kruma qutux kawas ya qani ga ke tayal ga mkitu tayal ngasal qasa mha. ini ga pyugun na ke mha, tryaxan nya balay smye zywaw qani.

  gaga na Tayal sraral ga, ini nya swali pcqun maki squ gaga nya ru psaniq nya uzi. nyal na mha, ssobih balay ramu muci ga ini nha swali pcqun ru sgayun nha, ini uzi ga mlikuy ru kneril rema qu pcqun lga, ru twahiq cikay ramu nya nha lga, nanu siga leqan nha pcizyay zywaw nqu qmes. qmes qani ga skangi nha squ huni ga ru mwah squ qmes squ yaqih squ zywaw nya imi nya.

  t’aring squ kneril magal squ bnaziy bniq na cinngasal mlikuy ga, rasun nha lga nanu mlikuy qani lga, mluw qu yaba yaya ru kwara cinngasal musa squ ngasal na kneril, musa magal nanu. ya sqani ga, magal kneril son mha Tayal. nanu cinngasal squ kneril ga, leqan nya kbkuw kwara squ bniq mlikuy nqu bnaziy ga mnaga nanu mrhuw ru tomoq na mlikuy qani, mwah mita squ bnaziy qani lga, qani ga mita paras son nha ke na Tayal. nanu cinhngan qasa lga m’abi squ cinngasal squ kneril ru kinsuxan nya lga, zibuq sasan rasun nha squ kneril qani, ru mluw qu cinngasal nha musa szinah qu ngasal mlikuy. ska na tuqi qani ga, siga pcywawgun nha lozi squ lemita siliq. ini ga tyaqih muci ga, nanu maki lozi qu m’abi lozi qu ngasal na kneril. nanu ini ga m’abi ngasal kneril kinsuxan nya lga musa nha spwah sliq lozi. blaq muci lga musa ngasal mlikuy la. qani ga gaga nqu pincqunan mlikuy ru kneril. aring squ pincqun ru musa smye ru musa pcqun gaga nqu ‘Tayal sraral.   

  yaqu mkrakis musa squ giqas na ngasal qu mlikuy mqyanux ga, te qutux ryax zibuq sasan ga, mluw squ yaki. t’aring s’zyut kwara qu nniqan nqu klama. masuq squ maniq lga, musa mluw squ yaki smsun squ kwara sara wakung ru kluban. musa mlikuy ini ga musa mciyaw rgyax ngasal ga, lmon nha squ smabu uzi qu nniqan nha qlyan. sraral ga ungat cingay qu nniqun, ru nanak squ thay nqu mami sbun nha, ini ga ngahi, sehuy smabu cikay cimu ru kluban ya qani nqu kangtang nqu nniqun. suqun nha s’zyut zyaw nqu ngasal lga, kruma ga kneril uzi ga, musa mluw squ cinngasal qqmayah cqun squ mciyaw tehuk qlyan lga t’aring squ mciyaw nniqan nqu kryax. ina ru yaki ga musa lingay na qmayah hmkangi squ ramat na yahuw, wasiq, tana ini ga qexong. ru kngyun nha uzi qu kzyay na qhuniq uzi. muci mlikuy na cinngasal lmon nya smi squ lama kbalay squ silay, ini ga mapit ga ru ryax nasa mita mlaw ga ini ga magal squ qoli, qbux, kugeh, yaqu qani lga rasun nha squ tatak. kneril lga lmon nha smuling squ bukil nya, qwahan nha ru hbengun nha ru thkun nha la. ini ga cingay iyal qu ciniriq na nha lga nanu lmon nha qmwax ru s’agal nha squ abaw na bgayaw sbun nha ru rasun nha ngasal. ini ga thkun nha squ kgabi. kruma uzi cingay lga, kinsuxan lga stahuk nha ramat uzi la.

  trang kwara squ cinngasal maras squ kinu’uy na hi. aring squ qmayah musa squ ngasal ga, ina ini ga yaki ga ini khngaw ay, nanu helaw nha byaqan qu pnanga nha kiri, t’aring lozi qu yunbi squ nniqun nqu kwara cinngasal. t’rang squ kgabi kwara cinngasal lga kwara squ kneril na cinngasal leqan nha seri nqu nniqun. ana squ iyat son tmuyaw balay ini ga blaq balay cinngasal na qalang na tayal ga, kneril ga ini si msaraw mhngaw. t’rang squ suruw nqu nniqan kgabi ga mhngaw kwara squ mlikuy ini ga laqi lga, ina ru yaki ga t’aring maki squ mnkun na ngasal ga spwah na sazing qba nha mwah squ mahuq kwara kinuraw lukus ru yopun na cinngasal, si tehuk squ khngan balay lga, suqun nha mugi kwara squ llukus ru yopun na ngasal, nanu kangtang nha balay mima squ hi nya nanak lru musa m’abi la.

  ya qani qu musa mu kangtang kmayal zywaw nqu qqnxan na qalang tayal, kneril ru mlikuy msqun gaga nqu mcqun ru zywaw nqu qqnxan pngsa squ ita kwara.